יאסין אקטאי, יועצו של ראש ממשלת טורקיה אחמט דאווטאולו, טוען כי חמאס מתקרב לגיבוש "הסכם כולל עם ישראל". לדברי היועץ, במסגרת הסכם הפסקת האש ארוכת-הטווח יוסר המצור מרצועת עזה וייפתחו המעברים. כמו כן, בריאיון שפורסם היום (שני) בביטאון חמאס "א-ריסאלה" אמר היועץ כי הוא מעריך שבתקופה הקרובה השיחות בין מדינתו לבין ישראל בנוגע לתקרית משט המרמרה יגיעו לפתרון.
האם השינוי בהוראות הפתיחה באש של צה"ל מבלבל את הלוחמים?
דבריו מגיעים ברקע הדיווחים הסותרים שנשמעו אמש ביחס להגעתה של משלחת של בכירים בחמאס ובג'יהאד האיסלאמי לקהיר. אתר החדשות הפלסטיני "א-סאחה" דיווח כי המשלחת, שבראשה עומד סגן ראש הלשכה המדינית איסמעיל הנייה, תיפגש היום עם ראש המודיעין המצרי חאלד פאווזי כדי לאשר את הסכם הפסקת האש. לפי הדיווח, מחר יצא ראש המודיעין המצרי לטורקיה ומשם לקטאר, ששתיהן תיווכו במגעים העקיפים בין חמאס לישראל. על פי דיווחים אחרים, משלחת חמאס ביקשה מהמצרים לצאת מרצועת עזה לפגישות במדינות ערב, אך קהיר עדיין לא אישרה להם זאת.
במקביל, בירושלים שומרים באופן רשמי על שתיקה בנושא, ולא מתייחסים לדיווחים ההולכים ומתרבים בתקשורת הערבית שלפיהם יש התקדמות של ממש במגעים. גורם ישראלי בכיר אמר לוואלה! NEWS כי "אם יש באמת משא ומתן עם חמאס, אז מעורבים בו מעט מאוד אנשים, רק מהמעגל הקרוב ביותר של ראש הממשלה".
ראש הממשלה בנימין נתניהו העיד בחודש שעבר בפני ועדת החוץ והביטחון של הכנסת, שם נשאל אם אכן מתקיימים מגעים להפסקת אש ארוכת-טווח עם חמאס והוא השיב בשלילה. שר הביטחון משה יעלון אמר בשיחה עם תא הכתבים המדיניים בחודש שעבר כי יש אך ורק מגעים עקיפים, המתמקדים בסוגיות הומניטריות בלבד, ולא בנושאים מדיניים. הוא אמר כי לישראל יש אינטרס לראות התקדמות בשיקום ההרס ברצועת עזה שנגרם במבצע "צוק איתן".
ח"כ חיים ילין (יש עתיד), המתגורר על גבול רצועת עזה ושימש עד לאחרונה כראש מועצה אזורית אשכול, הביע חשש כי ישראל תסכים להפסקת אש בלי לדרוש מהלך של פירוז עזה. "אסור לאפשר הפסקת אש כמהלך טקטי, שבסופו חמאס ימשיך לחפור מנהרות ולהבריח מערך טילים חדש לרצועה", אמר ילין. "ממשלת ישראל צריכה לקדם מהלך אסטרטגי, שיכלול שיקום מלא של הרצועה תמורת פירוז, וייתן אופק כלכלי ומדיני הן לתושבי מדינת ישראל והן לתושבי לרצועת עזה. נתניהו, די להסתתר מאחורי שליחים ודיבורים - קח אחריות ותוביל".